
                                                       RAPORT

asupra propunerii legislative  pentru  modificarea Legii nr.161 din 19 aprilie 2003 privind unele  măsuri pentru  asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei
                    În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi  a fost sesizată spre dezbatere, în fond, cu  propunerea legislativă pentru  modificarea Legii nr.161 din 19 aprilie 2003 privind unele  măsuri pentru  asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei, trimisă cu adresa nr. Pl.x. 494 din 5 septembrie 2007 şi  înregistrat cu nr. 31/913  din 6 septembrie 2007.
Potrivit prevederilor art. 75 din Constituţia României, republicată şi ale art. 92 alin. (8) pct.2 din Regulamentul Camerei Deputaţilor, republicat,  Camerei Deputaţilor este prima Cameră sesizată.
                 Consiliul Legislativ  a avizat favorabil propunerea legislativă, cu observaţii şi propuneri, conform avizului nr.1112/22.08.2007.
Guvernul, prin punctul de vedere, transmis cu adresa nr.1828 din 19.07.2007, nu susţine adoptarea acestei iniţiative legislative .
 Propunerea legislativă supusă dezbaterii are ca obiect de reglementare modificarea art.87 alin.(1) lit.k) şi alin.(3) din Legea nr.161/2003 privind unele unele  măsuri pentru  asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei, cu modificările şi completările ulterioare, în scopul recunoaşterii dreptului, pentru aleşii locali, primari şi viceprimari, de a exercita, pe perioada mandatului, profesia de bază, respectiv profesia de medic şi medic veterinar.
            În conformitate cu prevederile art. 61 din Regulamentul Camerei Deputaţilor, membrii Comisiei  au examinat propunerea legislativă mai sus menţionată  în  şedinţa din  11 septembrie 2007. La dezbaterile Comisiei  au luat parte, în calitate de invitaţi, doamna Katalin Barbara Kibedi, secretar de stat la Ministerul Justiţiei şi domnul Marin Pătuleanu, secretar de stat la Ministerul Internelor şi Reformei Administrative.
  Cu prilejul dezbaterilor, membrii Comisiei au constatat că prin art.87 din Legea nr.161/2003 se stabilesc în mod clar incompatibilităţile şi excepţiile pentru exercitarea  funcţiilor de : primar şi viceprimar, primar general şi viceprimar al municipiului Bucureşti, preşedinte şi vicepreşedinte al consiliului judeţean. 
  Comisia a constata, de asemenea, că  măsurile propuse prin iniţiativă sunt în contradicţie cu principiile fundamentale exprimate de Legea nr.161/2003, precum şi cu prevederile altor acte  normative ce reglementează domeniul de referinţă: Legea administraţiei  publice locale nr.215/2001, republicată, şi Legea nr.393/2004 privind statutul aleşilor locali, cu modificările şi completările ulterioare. Prin acceptarea posibilităţii ca aleşii locali să exercite profesiile de medic/medic veterinar se va crea premisa interferării în activitatea acestora a unor interese personale, de natură să influenţeze exercitarea imparţială şi obiectivă a atribuţiilor aferente calităţii de ales local. Mai mult decât atât, membrii Comisiei apreciază că exercitarea profesiilor respective nu trebuie să aducă atingere îndeplinirii obligaţiilor unui ales local, sub nici un aspect, cantitativ, al timpului alocat sau calitativ, al diligenţelor depuse. În acelaşi timp, s-a evidenţiat şi faptul că materializarea soluţiei propuse de iniţiatori este de natură a crea discriminări faţă de ceilalţi aleşi locali care au alte tipuri de profesii liberale ( avocaţi, notari, auditori, contabili etc.).
             Din numărul total de 27 membri ai Comisiei juridice, de disciplină şi imunităţi au participat la şedinţă 14 deputaţi,.
În urma dezbaterii, membrii Comisiei au hotărât, în unanimitate,  să propună plenului Camerei Deputaţilor  respingerea propunerii legislative pentru  modificarea Legii nr.161 din 19 aprilie 2003 privind privind unele  măsuri pentru  asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei. 
 
 În raport de obiectul şi conţinutul său, propunerea legislativă face parte din categoria legilor organice.
                            PREŞEDINTE,                                    SECRETAR,
                             Sergiu Andon                                     George Băeşu
Consilier 
Dr. Corneliu Manda
